Nuwe waterjaar 'bring groot beperkings' | News24
LAST UPDATED: 2019-06-16, 09:36
Nuwe waterjaar 'bring groot beperkings'
SITRUS- en groenteboere in die Gamtoosvallei staal hulle vir drastiese waterbeperkings wanneer die nuwe waterjaar op 1 Julie in werking tree.
Die watervlak van die Kougadam, wat water aan die boere, asook die Nelson Mandelabaai-metro verskaf, was Maandag slegs 21,12%, en daar is geen goeie vooruitsigte op reën in die opvanggebied van die dam in die afsienbare tyd nie.
Volgens Pierre Joubert, uitvoerende hoof van die Gamtoos-besproeiingsraad, wat die Kougadam bedryf, is harde, deurdringende reën nodig wat die vlak van die dam beduidend sal laat styg om verligting te bring.
"Ja, die beperkings op die Kougadam sal drasties wees. Ek wil nie eens 'n kans waag oor wat dit gaan wees nie.
"Produsente het verskillende benaderings. Groenteboere kan minder plant, maar sitrusboere moet besluit of hulle van dag een af minder gaan besproei en dan 'n deel van die volgende oes verloor en of hulle voluit aangaan in die hoop dat die dam se vlak binne twee of drie maande aansienlik sal styg.
"Ons wil nie voorskriftelik wees nie. Al die boere besef die erns van die situasie en sal dit bestuur hoe hulle goeddink," aldus Joubert.
Volgens hom reën dit minder in die winter, maar dan is die vraag na water ook minder as in die warm, langer somerdae.
Afgesien daarvan dat die Gamtoosvallei 'n belangrike sitrusgebied is wat elke jaar miljoene kartonne vrugte uitvoer, staan dit ook bekend as die spens van die Oos-Kaap vanweë die groente wat hier geproduseer word.
Volgens Petrus (Spes) du Preez, voorsitter van die Gamtoos-landbouvereniging, is die situasie kritiek. "Ons besproeiingstelsel het 'n unieke stelsel waarin jou waterkraan toegesluit word as jy jou kwota water opgebruik het.
"Die gebied se normale reën, wat gewoonlik in November, Desember en Maart val, het nie hierdie keer uitgesak nie. En sonder water sal jy uiteraard produksieverliese ly.
"Volgens weervoorspellers gaan die streek weer 'n droë fase binne. Maar hulle is gelukkig nie die een wat die ­reën bring nie. In die tussentyd, sal ons, as gelowiges, optimisties en positief bly," aldus Du Preez.